อุตสาหกรรมรถยนต์รุ่งกำลังผลิต-ยอดขายพุ่ง
คลังยันอุตสาหกรรมผลิตรถยนต์ขยายตัวต่อเนื่อง
11 ส.ค. 2554

คลังยันอุตสาหกรรมผลิตรถยนต์ขยายตัวต่อเนื่อง
สำนักงานเศรษฐกิจการคลัง (สศค.) เปิดเผยว่า ตัวเลขการลงทุนภาคเอกชนไทยยังขยายตัวได้ดีอย่างต่อเนื่อง โดยในส่วนของอุตสาหกรรมการผลิตรถยนต์การผลิตและการจำหน่ายยังคงขยายตัวได้อย่างต่อเนื่อง โดยเพิ่มขึ้นถึง 9.5% และ 9.9% ตามลำดับ ขณะที่อัตราการใช้กำลังการผลิตรถยนต์ในประเทศเดือน ก.พ. 2554 อยู่ที่ 81.4% เพิ่มขึ้นจาก 77.8% ในเดือน ม.ค. 2554
นอกจากนี้ เมื่อพิจารณาสถิติการยื่นขอส่งเสริมการลงทุนของโครงการลงทุนโดยตรงจากต่างประเทศในเดือน ม.ค.ก.พ. 2554 มีจำนวนโครงการและมูลค่าเงินลงทุนเพิ่มขึ้น 18% และ 50.8% ตามลำดับ โดยกิจการผลิตชิ้นส่วนและอุปกรณ์ที่ทำจากโลหะ กิจการผลิตเครื่องจักร กิจการผลิตชิ้นส่วนยานพาหนะ กิจการผลิตชิ้นส่วนอิเล็กทรอนิกส์มีอัตราสูงสุด
ก่อนหน้านี้ ผู้บริหาร บริษัท โตโยต้า มอเตอร์ ประเทศไทย เปิดเผยว่า เหตุการณ์แผ่นดินไหวและสึนามิในประเทศญี่ปุ่นทำให้ผู้ประกอบการในญี่ปุ่นที่ได้รับผลกระทบมีแนวคิดที่จะย้ายฐานการผลิตออกมานอกประเทศมากขึ้น ซึ่งไทยถือเป็นประเทศหนึ่งที่ได้รับความสนใจ เนื่องจากอุตสาหกรรมยานยนต์ไทยยังเป็นฐานการผลิตที่น่าลงทุน ทั้งในส่วนของการผลิตรถยนต์และชิ้นส่วนรถยนต์ รวมทั้งระบบสาธารณูปโภคที่มีภาครัฐเข้าให้การสนับสนุน ประกอบกับไทยมีค่าแรงไม่สูงมาก
บล.ดีบีเอส วิคเคอร์ส คาดว่า หลังจากนี้ไปผู้ประกอบการญี่ปุ่นจะมีการย้ายฐานการผลิตชิ้นส่วนยานยนต์และอิเล็กทรอนิกส์มาไทยมากขึ้น เพื่อลดความเสี่ยงจากภัยพิบัติแผ่นดินไหวและลดความเสี่ยงเรื่องการแข็งค่าของเงินเยน รวมถึงต้นทุนการผลิต ค่าจ้างงานที่สูงของญี่ปุ่นด้วย